## Pravilnik o načinu i postupku ostvarivanja i neposredne isplate naknade za kvalitetno poljoprivredno sjeme, lavandino ulje, NPK mineralna gnojiva i sve vrste ribljih proizvoda

### NN 62/1998 (28.4.1998.), Pravilnik o načinu i postupku ostvarivanja i neposredne isplate naknade za kvalitetno poljoprivredno sjeme, lavandino ulje, NPK mineralna gnojiva i sve vrste ribljih proizvoda

# MINISTARSTVO POLJOPRIVREDE I ŠUMARSTVA

Na temelju članka 13. i 15. Zakona o novčanim poticajima i naknadama
u poljoprivredi i ribarstvu ("Narodne novine", broj 46/97 - prečišćeni
tekst, 142/97 i 47/98) ministar poljoprivrede i šumarstva donosi

## PRAVILNIK

### O NAČINU I POSTUPKU OSTVARIVANJA I NEPOSREDNE ISPLATE NAKNADE ZA KVALITETNO POLJOPRIVREDNO SJEME, LAVANDINO ULJE, NPK MINERALNA GNOJIVA I SVE VRSTE RIBLJIH PROIZVODA

I. TEMELJNE ODREDBE

Članak 1.

Ovim Pravilnikom uređuje se način i postupak ostvarivanja i neposredna
isplata naknade, te propisuju obrasci popisa korisnika naknada za kvalitetno
poljoprivredno sjeme: kukuruza, šećerne repe, soje, suncokreta, uljane
repice, duhana i krumpira (u daljnjem tekstu: kvalitetno poljoprivredno
sjeme), lavandino ulje, sve vrste NPK mineralnih gnojiva (u daljnjem tekstu:
NPK gnojiva) i sve vrste ribljih proizvoda.

Članak 2.

(1) Korisnici naknade za kvalitetno poljoprivredno sjeme i NPK gnojiva
iz domaće proizvodnje su pravne osobe koje ih koriste za proizvodnju u
poljoprivredi na teritoriju Republike Hrvatske, a svoja prava ostvaruju
kupnjom sjemena od registriranih dorađivača sjemena odnosno proizvođača
NPK gnojiva, na način da dorađivači odnosno proizvođači umanje korisnicima
prodajne cijene proizvoda iz članka 14. točke 1. i 2. Zakona o novčanim
poticajima i naknadama u poljoprivredi i ribarstvu.

(2) Korisnici naknade su i proizvođači svih vrsta ribljih proizvoda
za prodane i isporučene količine na domaća i druga tržišta.

(3) Korisnici naknade su pravne i fizičke osobe proizvođači lavandinog
ulja - kakvoće 18 i više % linalilacetata - prodane i isporučene na domaće
i druga tržišta.

Članak 3.

(1) Naknada se ostvaruje podnošenjem zahtjeva za isplatu Ministarstva
poljoprivrede i šumarstva, Zagreb, Ulica grada Vukovara 78.

(2) Uz zahtjev za isplatu naknade obvezno se prilaže:

1. obračun naknade odvojeno obračunat za svaku vrstu kvalitetnog poljoprivrednog
sjemena, lavandino ulje, NPK gnojiva i sve vrste ribljih proizvoda iskazanih
u obračunu po jedinici proizvoda i za ukupne količine isporučenih proizvoda;

2. fakturu o prodaji proizvoda korisniku odnosno obračun i potvrdu primitka
u slučaju isporuke kvalitetnog poljoprivrednog sjemena za vlastite potrebe,
na kojoj je za kvalitetno poljoprivredno sjeme i NPK gnojiva obračunato
umanjenje cijene za iznos naknade za sve prodane i isporučene količine;

3. dokument o isporuci proizvoda kupcu uz fakturu za koji proizvod se
traži naknada, ovjeren potpisom i pečatom korisnika odnosno čitljivim potpisom
prijevoznika sa njegovom adresom stanovanja i JMBG;

4. izjavu da je roba isporučena kupcu, da se zahtjev za naknadu podnosi
prvi puta i da proizvod potječe iz domaće proizvodnje, odnosno da su sve
vrste ribljih proizvoda proizvedeni od domaćeg ulova male plave ribe;

5. nalog za naplatu, obrazac 43-Zavoda za platni promet, bez upisivanja
nadnevka izvršenja naloga i potpisa.

(3) Rok za dostavu zahtjeva Ministarstvu poljoprivrede i šumarstva,
za isplatu naknade s potrebnom dokumentacijom je dvadeset dana od zadnjeg
dana u obračunskom mjesecu.

Članak 4.

Naknade za kvalitetno poljoprivredno sjeme, lavandino ulje, NPK gnojiva
i sve vrste ribljih proizvoda isplaćuju se na teret računa broj 30102-789-2229
Ministarstva poljoprivrede i šumarstva - sredstva za novčane poticaje i
naknade, a u korist žiro računa korisnika naknade.

Članak 5.

(1) Korisnik naknade obvezan je voditi pravilan, uredan i pravovremeni
popis korisnika i ostvarenih naknada na propisanim obrascima koji se objavljuju
uz ovaj Pravilnik i čine njegov sastavni dio.

(2) Ukoliko se ne vodi popis iz stavka 1. ovog članka, te u koliko taj
popis nije točan i potpun korisnik naknade ne može ostvariti pravo na isplatu
naknade.

Članak 6.

Nadzor nad primjenom ovog Pravilnika glede isplate novčanih naknada
provode inspektori proračunskog nadzora Ministarstva financija i inspektori
unutarnjeg nadzora Ministarstva poljoprivrede i šumarstva shodno odredbama
članka 17. Zakona o novčanim poticajima i naknadama u poljoprivredi i ribarstvu.

Članak 7.

Za sjemensku robu na koju je ostvarena naknada, a naknadno je od korisnika
vraćena dorađivaču, dorađivač je dužan u roku 15 dana od povratka sjemena
izvršiti povrat naknade za tu količinu sjemena na račun Ministarstva iz
članka 4. ovog Pravilnika.

Članak 8.

Dorađivač kvalitetnog poljoprivrednog sjemena odnosno proizvođač NPK
gnojiva dužan je početkom kalendarske godine dostaviti Ministarstvu poljoprivrede
i šumarstva cijenik po vrstama, sortama i hibridima poljoprivrednog sjemena
odnosno cijenik NPK gnojiva po formulacijama i mjesecima za tekuću godinu.

II. KAZNENE ODREDBE

Članak 9.

(1) Novčanom kaznom u visini od 15.000,00 do 30.000,00 kuna kaznit će
za prekršaj pravna ili fizička osoba, ako je naknadu obračunala protivno
odredbama članka 3. i 7. ovog Pravilnika.

(2) Za prekršaj iz stavka 1. ovog članka 1. ovog članka kaznit će se
i odgovorna osoba u pravnoj osobi novčanom kaznom u visini od 3.000,00
do 6.000,00 kuna.

Članak 10.

(1) Novčanom kaznom u visini od 5.000,00 do 10.000,00 kuna kaznit će
se za prekršaj pravna ili fizička osoba ako se nije pridržavala odredaba
članka 5. i 8. ovog Pravilnika.

(2) Za prekršaj iz stavka 1. ovog članka kaznit će se i odgovorna osoba
u pravnoj osobi novčanom kaznom u visini od 1.500,00 do 2.500,00 kuna.

III. PRIJELAZNE I ZAVRŠNE ODREDBE

Članak 11.

Danom stupanja na snagu ovog Pravilnika prestaje važiti Pravilnik o
načinu i postupku ostvarivanja i neposrednu isplatu naknade za kvalitetno
poljoprivredno sjeme, NPK mineralna gnojiva i konzerve sardina ("Narodne
novine", broj 17/97).

Članak 12.

Ovaj Pravilnik stupa na snagu danom objave u "Narodnim novinama".

Klasa: 011-02/98-01/41
Urbroj: 525-01-98-1
Zagreb, 20. travnja 1998.

Ministar
**mr. Zlatko Dominiković**, v. r.

*Obrazac
br. 1.*

POPIS KORISNIKA NAKNADA ZA KVALITETNO POLJOPRIVREDNO SJEME

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(Naziv pravne osobe - prometnika sjemena)

ZA MJESEC \_\_\_\_\_\_\_\_\_\_\_\_\_\_\_\_ 199\_\_\_\_\_\_  GODINE

|  |  |  |  |  |  |  |
| --- | --- | --- | --- | --- | --- | --- |
| Redni   broj | Broj i  nadnevak   fakture | Vrsta  poljopri-  vrednog  sjemena | Količina  sjemena  u  tonama | Broj i  datum  izdatnice  sjemena | Ukupan  iznos  naknade  u kunama | Kupac fizička osoba  (ime i prezime, prebivalište i adresa i JMBG)  ili naziv pravne osobe sa sjedištem i matičnim   brojem (MB) |
|  |  |  |  |  |  |  |
|  |  |  |  |  |  |  |
| Ukupno | | |  |  |  |  |

*Obrazac br. 2.*

POPIS KORISNIKA NAKNADA ZA NPK MINERALNA GNOJIVA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(Naziv pravne osobe - prometnika NPK gnojiva)

ZA MJESEC \_\_\_\_\_\_\_\_\_\_\_\_\_\_\_ 199 \_\_\_\_\_\_GODINE

|  |  |  |  |  |  |  |
| --- | --- | --- | --- | --- | --- | --- |
| Redni   broj | Broj i  nadnevak   fakture | Vrsta  NPK  gnojiva | Količina  NPK  gnojiva u  tonama | Broj i  datum  izdatnice  gnojiva | Ukupan  iznos  naknade  u kunama | Kupac fizička osoba  (ime i prezime, prebivalište i adresa i JMBG)  ili naziv pravne osobe sa sjedištem i matičnim   brojem (MB) |
|  |  |  |  |  |  |  |
|  |  |  |  |  |  |  |
| Ukupno | | |  |  |  |  |

*Obrazac broj. 3.*

POPIS KUPACA RIBLJIH PROIZVODA ZA KOJE JE OSTVARENA NAKNADA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(Naziv pravne osobe - prometnika sjemena)

ZA MJESEC \_\_\_\_\_\_\_\_\_\_\_\_\_\_\_\_ 199\_\_\_\_\_\_  GODINE

|  |  |  |  |  |  |  |
| --- | --- | --- | --- | --- | --- | --- |
| Redni   broj | Broj i  nadnevak   fakture | Vrsta  ribljih  proizvoda | Količina  u  tonama | Broj i  datum  otpremnice | Ukupan  iznos  naknade  u kunama | Kupac fizička osoba  (ime i prezime, prebivalište i adresa i JMBG)  ili naziv pravne osobe sa sjedištem i matičnim   brojem (MB) |
|  |  |  |  |  |  |  |
|  |  |  |  |  |  |  |
| Ukupno | | |  |  |  |  |

Pravilnik, NN 62/1998-735
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)